SK Úradný vestník Európskej únie C 170/10

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 170/09)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„OVOS MOLES DE AVEIRO“

EÚ č.: PT-PGI-0105-01169 – 31.10.2013

CHZO ( ) CHOP ( X )

1. Skupina žiadateľov a oprávnený záujem

APOMA – Associação de Produtores de Ovos Moles de Aveiro Adresa: Mercado Municipal de Santiago, R. Ovar, Praceta de Ílhavo, no 106 – 1o AA, AB, AE, 3810 – 145 Aveiro, PORTUGAL Tel./Fax +351 234428829 E-mail: apoma@sapo.pt

2. Členský štát alebo tretia krajina

Portugalsko

3. Položka v špecifikácii výrobku, ktorej sa zmena týka

—

☐

—

☒

—

☐

—

☒

—

☒

—

☒

—

☒

—

☐

4. Typ zmeny (zmien)

—

☒

—

☐

5. Zmena (zmeny)

Opis výrobku

1. Cukrovinky Ovos Moles de Aveiro v oblátke sa môžu vyrábať aj s čokoládovou polevou, pretože sa potvrdilo, že aj takáto podoba výrobku je v súlade s miestnym a tradičným spôsobom výroby. O opodstatnenosti tejto zmeny svedčia výpovede výrobcov v minulosti i dobová literatúra.

2. V priebehu doby trvanlivosti cukroviniek Ovos Moles de Aveiro dochádza k znižovaniu obsahu vody a zvyšovaniu obsahu cukru v dôsledku procesu kryštalizácie vo výrobku, pričom zmena obsahu vody a cukru nesmie presiahnuť 10 % pôvodných hodnôt.

Dôkaz o pôvode

Použitie čokolády si vyžaduje zmeny v systéme vysledovateľnosti a súvisiacich záznamoch, čo je dôvodom zmeny dôkazu o pôvode.

Spôsob výroby

Ide o tieto zmeny:

1. Použitie čokolády ako polevy

Použitie čokolády ako polevy znamená zmeny vo výrobnom diagrame a v opise spôsobu výroby.

Čokoládová poleva sa najprv „temperuje“, pričom sa zahrieva na maximálne 40 °C, a potom sa Ovos Moles de Aveiro buď ručne, alebo mechanicky namáčajú do čokolády. Nadbytočná čokoláda sa potom odstráni, čo umožňuje kryštalizáciu polevy na oblátke. Kryštalizácia čokolády je faktorom, ktorý rozhodujúcim spôsobom podmieňuje kvalitu produktu, keďže ovplyvňuje jeho vzhľad a dodáva poleve lesk.

2. Zavedenie mechanického oddelenia čerstvých vaječných žĺtkov ako súčasť výrobného postupu

Použitie čerstvých vaječných žĺtkov oddelených mechanicky vo výrobnom postupe je povolené a nemá vplyv na kvalitu surovín.

Mechanickým oddeľovaním čerstvých vaječných žĺtkov sa napodobňuje ručná práca cukrárov, pričom ide o čisto fyzickú metódu, ktorou sa nezmenia charakteristické vlastnosti vaječného žĺtka, napríklad čerstvosť a farba.

3. Zavedenie postupu šokového schladzovania pomocou schladzovačov

Pri schladzovaní masy na výrobu Ovos Moles de Aveiro sa na použitie schladzovačov vzťahujú presne vymedzené technické podmienky týkajúce sa teploty a konkrétnych registrov, aby bolo možné následne presne identifikovať výrobky vyrobené týmto spôsobom. Výsledná teplota sa musí pohybovať v rozmedzí 15 – 18 °C. V tomto prípade nie je potrebné nechať masu 24 hodín odležať. Senzorická analýza cukroviniek Ovos Moles de Aveiro, ktoré sa chladili pomocou schladzovačov, preukázala, že osobitné vlastnosti výrobku zostali zachované. Túto skutočnosť potvrdil panel degustátorov, ktorí sú skúsenými senzorickými analytikmi a ktorí preverili, či tieto zmeny postupu nemajú za následok zmeny typických vlastností výrobku ani kvality.

4. Konzervovanie

4.1. Hlboké zmrazenie cukroviniek Ovos Moles de Aveiro na účely všetkých druhov obchodnej úpravy si vyžadovalo zmenu výrobného diagramu a opis presne vymedzených technických pravidiel hlbokého zmrazenia. Táto zmena si vyžadovala vykonanie vedeckých štúdií na schválenie postupu, čo zahŕňalo potvrdenie správneho postupu zmrazovania a rozmrazovania výrobku, aby sa zaručilo zachovanie jeho jedinečných kvalitatívnych vlastností. Výsledky týchto štúdií potvrdili v senzorických štúdiách degustátori špecializovaní na tento výrobok, ktorí dospeli k záveru, že neexistujú štatisticky relevantné rozdiely medzi čerstvým výrobkom a zmrazeným a následne rozmrazeným výrobkom. Podmienkou uvedenia hlboko zmrazených výrobkov na trh bolo aj preverenie ich trvanlivosti. Zavedenie hlbokého zmrazenia výrobku uľahčuje prístup na medzinárodné trhy, pretože sa ním jeho trvanlivosť zvyšuje z 15 dní na 6 mesiacov.

4.2. Zahrnula sa možnosť použitia „inteligentných“ baliacich materiálov, napríklad modifikovanej atmosféry a konzervačných potravinových fólií, pretože predlžujú životnosť výrobku a pomáhajú zachovať jeho pôvodné vlastnosti. Táto zmena sa vykonala s cieľom umožniť dodávať výrobok na medzinárodné trhy. Výsledky potvrdili senzorické a mikrobiologické štúdie zamerané na rôzne typy „inteligentných“ baliacich materiálov.

4.3. Stanovené obdobia trvanlivosti výrobku: Trvanlivosť Konzervovanie a balenie 21 dní Balené v „inteligentnom“ balení 60 dní V oblátke, s čokoládovou polevou 6 mesiacov Hlboko mrazený výrobok

Súvislosť

Cukrári pri experimentovaní so základným receptom popustili uzdu tvorivosti a ako výtvor je potrebné spomenúť predovšetkým Ovos Moles de Aveiro s čokoládovou polevou. V tejto súvislosti sa podarilo získať svedectvá cukrárov dôb minulých, napríklad od Silviny Raimundovej zo spoločnosti Maria Apresentação da Cruz e Herdeiros, Lda (ktorej prvý patent pochádza z roku 1930), ktorá uviedla: „V našom podniku sme ich volali ‚ovos moles pretos‘ (čierne mäkké vajíčka). Vyrábali sme ich len na slávnostné príležitosti, lebo ich výroba bola veľmi náročná. Nestačilo len namočiť oblátku do čokolády a vytiahnuť ju. … Poleva sa nanášala na každý kus zvlášť a ručne uhládzala, aby mali jednoliaty vzhľad. Vyrábali sa len na sviatky a na objednávku, pretože sa dávali ako dar. Celé roky neskôr bola v blízkosti súdu cukráreň, kde sa čierne ‚ovos moles‘ opäť začali vyrábať na prosbu dr. Candala a odvtedy je o nich zas počuť.“

Takisto pani Rosalina Jesus sa zmienila: „Pri slávnostných príležitostiach sme dostávali objednávky. Pod arkádami bola kaviareň s pultovým predajom pravých cigár, kde sme z nášho podniku chodili po prázdne škatule od cigár, do ktorých sme balili čierne ‚ovos moles‘, ktoré si zákazníci objednali. Do jednej krabice sa zmestilo šesť kusov v tvare cigary (v súčastnosti sú známe ako ‚navalheira‘). Neskôr pani Conceição začala na dekoráciu kupovať hodvábne stuhy s mašľou, ktoré sa obviazali okolo spodnej časti ‚ovos moles‘ v tvare cigary s čokoládovou polevou, ktoré sa následne naukladali do škatule.“

Zmienky v odbornej literatúre siahajú do roku 1928 a pochádzajú konkrétne z diela „O Doce nunca amargou… doçaria portuguesa. História. Decoração. Receituário“ (Sladkosť, ktorá nikdy nezhorkla… cukrárstvo v Portugalsku. Dejiny. Zdobenie. Recepty.) z pera Emanuela Ribeira, v ktorom sa uvádzajú aj obrázky Ovos Moles de Aveiro v oblátke v mnohorakých tvaroch, pričom tieňované obrázky znázorňujú Ovos Moles de Aveiro s čokoládovou polevou. Takisto sa v tomto zdroji nachádza náčrt starej porcelánovej formy v tvare malého sudu, ktorá sa používala v roku 1935.

Označovanie

1. Certifikačná značka

V časti „Certifikačná značka“ sa vypustila povinnosť používať hologram z dôvodu výšky súvisiacich nákladov.

2. Nové balenie

Zahrnula sa možnosť nových typov balenia, ktoré viac zodpovedajú technickému pokroku, pretože štúdie preukázali, že technická inovácia nemá vplyv na vlastnosti výrobku.

Z dôvodu nových požiadaviek zákazníkov sa zahrnula možnosť uvádzať výrobok Ovos Moles de Aveiro na trh ako jednotlivé kúsky v oblátke v baleniach s hmotnosťou 150 g.

3. Podoba, v akej sa výrobok uvádza na trh

Povolilo sa uvádzanie cukrovinky Ovos Moles de Aveiro na trh ako jednotlivé kúsky v oblátke balené v pôvodnom otvorenom balení, podmienkou je, že etiketa, číslo dávky, trvanlivosť a certifikačná značka musia byť viditeľné. Táto zmena sa vykonala s cieľom, aby malí malopredajcovia mohli výrobok predávať na kusy a zároveň zabezpečiť dodržiavanie požiadaviek na vysledovateľnosť výrobku.

JEDNOTNÝ DOKUMENT

„OVOS MOLES DE AVEIRO“

EÚ č.: PT-PGI-0105-01169 – 31.10.2013

CHZO ( ) CHOP ( X )

1. Názov

„Ovos Moles de Aveiro“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 2.3. Cukrárske výrobky, chlieb, zákusky, koláče, keksy a ostatné pekárske výrobky

3.2. Opis výrobku, na ktorý sa vzťahuje názov uvedený v bode 1

Ovos Moles de Aveiro je cukrovinka, ktorá sa vyrába pridaním surového vaječného žĺtka do cukrového sirupu. Na trh sa môže uvádzať ako taká, plnená v oblátke, prípadne s tenkou vrstvou cukrovej alebo čokoládovej polevy, alebo balená priamo v drevených alebo porcelánových súdkoch. Takisto sa môže na trh uvádzať hlboko zmrazená. Vykazuje jednoliate sfarbenie na farebnej škále od žltej po oranžovú a pravidelný, hoci nie veľmi výrazný jas. Vyznačuje sa plnou arómou vaječného žĺtka s charakteristickými odtieňmi takých odlišných vôní, ako je karamel, škorica a sušené ovocie, ktoré sú výsledkom chemických reakcií cukru a zložiek vaječného žĺtka počas tepelnej úpravy. Chuť cukrovinky je sladká s jemne odstupňovanými chuťami žĺtka a cukru, ktoré sa rozvíjajú pri tepelnej úprave. Konzistencia je krémová, ale súdržná. Textúra je rovnorodá, bez žĺtkových alebo cukrových hrudiek (hoci sú povolené niekoľko dní po výrobe, pretože sú výsledkom kryštalizácie, ktorá vo výrobku prebieha). Oblátky niekedy používané na obchodnú úpravu vykazujú rovnomerné sfarbenie na škále od bielej po krémovú, sú matné a bez vône alebo len s jemnou vôňou múky a oblátkovou chuťou, vykazujú jemnú a drobivú konzistenciu a suchú, hladkú a jednoliatu textúru.

Priemerné chemické zloženie:

% cukru = 41 ± 5

% tuku = 17 ± 3

% celkového obsahu vody = 29 ± 3

% nerozpustných bielkovín = 4,2 ± 1,1

Aktivita vody je 0,864 ± 0,026.

Prítomnosť škrobu, farbív a konzervačných látok nie je v žiadnom prípade prípustná.

Na konci obdobia trvanlivosti nesmie miera znižovania obsahu vody a zvyšovania obsahu cukru v dôsledku procesu kryštalizácie vo výrobku presiahnuť 10 % pôvodných hodnôt.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Cukrovinky Ovos Moles de Aveiro sa vyrábajú výlučne z:

vaječných žĺtok z veľmi čerstvých vajec kategórie A s veľkosťou L a XL a farbou stupňa 12 alebo 13 stupnice Roche.

Vzhľadom na konkrétne požiadavky vzťahujúce sa na vaječné žĺtka, predovšetkým z hľadiska farby a stupňa čerstvosti, je zemepisná oblasť produkcie vajec obmedzená z územno-správneho hľadiska na okresy Águeda, Albergaria-a-Velha, Aveiro, Estarreja, Ílhavo, Mira, Murtosa, Oliveira de Frades, Ovar, S. Pero do Sul, Sever do Vouga, Tondela, Vagos a Vouzela.

Na výrobu cukrovinky Ovos Moles de Aveiro sa od nepamäti používali vajíčka z tejto zemepisnej oblasti, ktorým vďačí za svoju osobitnú farbu a čerstvosť.

rafinovaného bieleho trstinového cukru;

vody, oblátky a čokolády.

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Príprava cukrového sirupu.

Zamiešanie surového oddeleného vaječného žĺtka do cukrového sirupu.

Varenie masy (zmesi vaječných žĺtok a cukrového sirupu).

Schladzovanie a odležanie masy.

Plnenie oblátok alebo drevených alebo porcelánových foriem.

Nanesenie cukrového sirupu alebo čokolády na oblátky.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Z dôvodu charakteristických vlastností a s cieľom zabrániť akejkoľvek kontaminácii a predísť zmenám v mase alebo oblátkach sa cukrovinky Ovos Moles de Aveiro balia v oblasti výroby do súdkov, ktoré vykazujú schválený tvar, materiál a logá, alebo do kartónových alebo „inteligentných“ obalov, a v tejto podobe sa uvádzajú na trh.

Môžu sa predávať aj nebalené, bez oblátky, ale len v cukrárňach výrobcov, pričom musí byť k dispozícii dokumentácia preukazujúca pôvod, číslo dávky a dátum výroby.

Malopredajcovia môžu cukrovinky Ovos Moles de Aveiro predávať v spotrebiteľskom balení bez ohľadu na spôsob obchodnej úpravy alebo na kusy z pôvodného otvoreného balenia, pričom podmienkou je, že musí byť viditeľná etiketa, číslo dávky, trvanlivosť a certifikačná značka.

Ovos Moles de Aveiro sa skladujú pri izbovej teplote a ich trvanlivosť je 15 dní.

Ak je výrobok zabalený v modifikovanej atmosfére alebo v konzervačnej potravinovej fólii („inteligentné“ balenie), jeho trvanlivosť pri izbovej teplote je 21 dní. Hlboko zmrazený výrobok má trvanlivosť šesť mesiacov, ak sa v tejto podobe predáva. Nezabalené výrobky sa môžu hlboko zmraziť len v priestoroch výroby Ovos Moles de Aveiro, kde je zaručené potrebné know-how, a preto, že je nutné ochrániť výrobok pred nežiaducou manipuláciou i pred mikrobiologickou kontamináciou.

Ovos Moles de Aveiro v oblátke s čokoládovou polevou majú trvanlivosť 60 dní za predpokladu, že sa skladujú pri technickej teplote odporúčanej pre čokoládu a v priestoroch chránených pred akýmikoľvek pachmi.

3.6. Špecifické pravidlá označovania výrobku, na ktorý sa vzťahuje registrovaný názov

Na etikete sa musí uvádzať formulácia „Ovos Moles de Aveiro – Indicação Geográfica Protegida“, certifikačná značka a toto logo výrobku Ovos Moles de Aveiro:

Na certifikačnej značke sa musí uvádzať názov výrobku, názov certifikačného orgánu a sériové číslo zabezpečujúce vysledovateľnosť výrobku.

4. Stručné vymedzenie zemepisnej oblasti

Vzhľadom na pôdno-podnebné podmienky resp. črty potrebné na výrobu cukroviniek Ovos Moles de Aveiro, predovšetkým z hľadiska vlhkosti a teploty, i vzhľadom na potrebné know-how, ako aj potrebu ochrany výrobku pred mikrobiologickou kontamináciou, je zemepisná oblasť výroby a balenia obmedzená na okresy hraničiace s lagúnou Ria de Aveiro a susedné okresy. Z územno-správneho hľadiska patria do oblasti okresy Águeda, Albergaria-a-Velha, Aveiro, Estarreja, Ílhavo, Mira, Murtosa, Ovar, Sever do Vouga a Vagos.

5. Súvislosť so zemepisnou oblasťou

Špecifickosť zemepisnej oblasti

Prírodné podmienky:

Podnebie a vegetácia oblasti sú podmienené povodím rieky Vouga, ktorá sa vlieva do lagúny Ria de Aveiro, ktorá predstavuje ďalší osobitný geografický úkaz. Výsledkom sú špecifické podmienky pre poľnohospodárstvo, predovšetkým pre pestovanie kukurice a chov hydiny, ktoré sa na pobreží lagúny etablovali a intenzívne rozvinuli.

Oblasť stredného toku rieky Vouga a lagúna na jej dolnom toku sú od nepamäti úrodnými regiónmi, kde sa darí kukurici, ako z hľadiska kvality, tak z hľadiska kvantity. Počas stáročí poľnohospodárstvo slúžilo len na pokrytie vlastných potrieb, koncom 19. a začiatkom 20. storočia však dosiahlo obchodné rozmery po tom, ako sa v okresoch v susedstve rieky Vouga založili podniky s veľkou výrobnou kapacitou a povesťou dosahovania vynikajúcej kvality. Kukurica tradične používaná ako krmivo pre sliepky nepochybne prispieva k mimoriadnej kvalite výrobku.

Historické súvislosti:

Cukrovinky Ovos Moles de Aveiro sa vyrábajú už celé stáročia. Tradícia vznikla v kláštoroch a udržali ju dámy vychované v kláštoroch, ktoré odovzdávali tajomstvá výroby vždy nasledujúcej generácii. Písomné pramene dokladajú, že v roku 1502 kráľ Manuel I nariadil pridelenie 10 „arob“ cukru z Madeiry ročne Kláštoru Ježišovmu v oblasti Aveiro na výrobu cukroviniek, ktoré sa v tom čase používali ako liečivo pri ošetrovaní chorých. Zaznamenala sa zmienka o Ovos Moles de Aveiro z roku 1908 ako o dezerte na kráľovskom dvore. V roku 1888 túto cukrovinku výslovne spomína slávny portugalský spisovateľ Eça de Queiroz vo svojich románoch „Kronika rodu Maiovcov“ a „A Capital“ a v roku 1973 významný brazílsky spisovateľ Erico Veríssimo vo svojom diele „Solo de Clarineta-Memórias“. Ovos moles s čokoládovou polevou sa spomínajú aj v diele „O Doce nunca amargou… doçaria portuguesa. História. Decoração. Receituário“ (Sladkosť, ktorá nikdy nezhorkla… cukrárenstvo v Portugalsku. Dejiny. Zdobenie. Recepty.) z pera Emanuela Ribeira z roku 1928.

Typické súdky, v ktorých sa Ovos Moles de Aveiro predávajú, tvary oblátok, ktoré takmer vždy predstavujú námorné motívy, ako aj ženy predávajúce túto cukrovinku sú častým motívom zobrazeným na typických kachličkách, litografiách, a figurujúce aj v ľudovej básnickej tvorbe, divadelných hrách a folklórnych piesňach. Už v roku 1856 existoval zoznam preslávených výrobcov. Cukrári pri experimentovaní so základným receptom popustili uzdu tvorivosti a ako výtvor je potrebné spomenúť predovšetkým „ovos moles“ s čokoládovou polevou. Zo svedectiev cukrárov dôb minulých (prvý patent je z roku 1930) sa dozvedáme, že: „V našom podniku sme ich volali ‚ovos moles pretos‘ (čierne mäkké vajíčka). Vyrábali sme ich len na slávnostné príležitosti, lebo ich výroba bola veľmi náročná“.

Špecifickosť výrobku

Jedinečnosť cukroviniek Ovos Moles de Aveiro spočíva v surovinách, z ktorých sa vyrábajú (vajcia a cukor), ako aj v miestnom know-how, pretože vaječné žĺtka sa pridávajú k cukrovému sirupu spôsobom, ktorý vychádza z pohybov pri veslovaní na tradičných loďkách („moliceiros“) v lagúne Aveiro.

Výsledkom metódy výroby Ovos Moles de Aveiro je mimoriadna textúra, farba a škála aróm, jedinečná v celom Portugalsku.

Veľmi čerstvé vajíčka sa opatrne rozbíjajú a žĺtko sa oddeľuje od bielka buď manuálne (ako sitko slúžia prsty), alebo mechanicky. Súčasne sa pripraví cukrový sirup, pričom pri jeho výrobe sa musí dosiahnuť stav medzi zhustnutím a momentom, keď sa začnú tvoriť cukrové „nite“ (pri teplote 110 °C). Žĺtka sa zamiešajú do cukrového sirup a zmes sa varí, kým nevidno spodok hrnca – know-how pri tomto úkone je rozhodujúcim faktorom. Nasleduje schladenie masy a jej odležanie počas 24 hodín vo vhodných priestoroch. Dôvodom je skutočnosť, že v tejto fáze je masa veľmi citlivá na náhle zmeny teploty a ľahko absorbuje cudzie vône a pachy. V súčasnosti sú už dostupné šokové schladzovače, ktoré umožňujú rýchlejšie a ľahšie kontrolovateľné ochladzovanie tak, aby osobitné vlastnosti masy na Ovos Moles de Aveiro zostali zachované. Ak sa schladzovanie vykonáva pomocou schladzovačov, výsledná teplota musí byť 15 až 18 °C. V tomto prípade nie je potrebné nechať masu 24 hodín odležať.

Od tejto fázy a v závislosti od zvoleného spôsobu úpravy konečného výrobku možno schladenú masu:

— naplniť do súdkov, ktoré sa zapečatia príslušným viečkom a fóliou na izoláciu a ochranu výrobku,

— naplniť do oblátok, ktoré sa následne manuálne stlačia (zlepenie oblátok pomocou nepasterizovaných vaječných bielkov nie je povolené). Formy na oblátky sa potom oddelia pomocou nožníc a rovným strihom sa vytvarujú požadované motívy, alebo sa na tento účel použijú špeciálne rezačky. Oblátky s požadovaným tvarom sa následne naukladajú na podnosy a v prípade potreby sušia v peci a môže sa na ne prípadne naniesť cukrová alebo čokoládová poleva, ktorá zabezpečuje dodatočnú ochranu pred vonkajšími vplyvmi.

Aj materiály používané ako obaly sú osobitné a jedinečné: či sú to oblátky (ktoré pochádzajú z kláštornej tradície), či drevené alebo porcelánové súdky (inšpirované materiálmi pochádzajúcimi z tohto regiónu a z nich aj vyrobené) – v oboch prípadoch s motívmi typickými pre tento región. Pri oblátkach ide o morské živočíchy alebo rybolovné nástroje, alebo aj sušené ovocie, ktoré je typické pre vyššie položené lokality v tejto oblasti, pri súdkoch sú to obrázky typickej scenérie z lagúnovej oblasti, napríklad miestny maják alebo loďky „moliceiro“.

Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Teplota a vlhkosť vzduchu v oblasti lagúny majú priaznivý vplyv na výrobu Ovos Moles de Aveiro a oblátok, pretože sa podpisujú na primeranej a trvajúcej plasticite výrobku, ktorú nemožno dosiahnuť mimo daného regiónu.

Ako drevené či porcelánové súdky, tak aj formy používané na výrobu oblátok sú nevyvrátiteľným dôkazom spätosti výrobku s lagúnou – predovšetkým motív miestneho majáka a typické lodičky „moliceiro“), rovnako ako tvary oblátok (ryby, ulity a mušle, súdky a plaváčiky používané na označenie rybárskych sietí, keďže rybolov je ďalšia tradičná činnosť v tomto regióne).

Obchodná úprava v podobe oblátok v tvare motívov spojených s lagúnou Aveiro a riekou Vouga (tvar rýb, krabov, škľabiek, slávok, mušlí a srdcoviek alebo súdkov, plaváčikov, či fliaš, lastúrnikov, ustríc a lodiek „moliceiro“) jednoznačne preukazujú spojenie s touto zemepisnou oblasťou. Aj jedinečné prvky inšpirované miestnou flórou (orechy, žalude, jedlé gaštany a prútené košíky) neomylne dokladajú spojenie s regiónom, keďže ide o plody miestnych stromov, ktoré sa tu prirodzene vyskytujú. Je potrebné spomenúť, že sudy sa v tejto oblasti vyrábajú z topoľového dreva alebo porcelánu, teda zo surovín a remeselnými postupmi, ktoré sú typické pre tento región.

Ovos Moles de Aveiro sú teda celkom výnimočné a samotná zmienka o tejto cukrovinke ľuďom asociuje región Aveiro, rovnako ako jednoduché zobrazenie regionálnych symbolov (lagúny, miestneho majáka či lodiek „moliceiros“) na balení alebo vo výklade stačí na to, aby si ľudia výrobok okamžite spojili s oblasťou Aveiro.

Odkaz na uverejnenie špecifikácie

(Článok 6 ods. 1 druhý pododsek tohto nariadenia)

http://www.dgadr.mamaot.pt/images/docs/val/dop_igp_etg/Valor/doc/CE_Ovos_Moles_Aveiro.pdf

(1) Ú. v. EÚ L 343, 14.12.2012, s. 1.